
Endoszkópos Asszisztensi Szekciójának 2025–2026. évi eddigi munkájáról
Tisztelt Vezetőség!


Nagy örömünkre szolgált, hogy 2025. június 12–15. között Siófokon megrendezésre kerülő MGT Nagygyűlésen összesen 196 szakdolgozó regisztrált. A szakdolgozói tudományos napot hagyományainkhoz híven az IBD nővérek előadásai nyitották meg, ezt követően az Endoszkópos Asszisztensi Szekció tudományos programja következett. A részvételi arány a nap folyamán végig töretlen maradt, ami jól tükrözi a program iránti szakmai érdeklődést és elköteleződést. Programunkat színesítette egy tandem előadás, amelyben két felkért orvos előadó és egy asszisztens kolléganő közösen járult hozzá a magas színvonalú szakmai tartalomhoz. A tudományos programot követően került sor a közgyűlésre, amelynek keretében meghallgathattuk a GEA Alapítvány, valamint az ESGENA képviseletét ellátó kolléganő beszámolóját is. A közgyűlés során sor került a tisztújításra. Az állandó titkár ismertette a választás feltételeit, és a szabályok maradéktalan betartásával megválasztásra került az új elnökség. Az Endoszkópos Asszisztensi Szekció vezetősége 10 fővel folytatja tovább a korábbi elnökség munkáját.
2025-től a szekció elnöke: Bacskainé Beluzsár Adrienn (Miskolc), a titkári feladatokat: Langhammer Szilvia (Pécs) látja el. Állandó titkárunk :Regőczi Henriett ( Győr ).További tagjaink :Balogh Erika ( Gyula ) , Geiger Erzsébet ( Budapest ) , Mogyorósiné Medgyesi Erzsébet (Miskolc ) , Pappné Szerdahelyi Erika  ( Kisvárda ) Tari Krisztina  (Budapest  )Tóth Andrea( Budapest )Szabó Ágnes ( Szeged ) Varga Éva  (Budapest) .
Az idei évben három leköszönő vezetőségi tagtól is búcsút vettünk:
· volt elnök: Paulovicsné Kiss Melinda 
· korábbi titkár: Molnár Márta 
· a GEA Alapítvány képviselője: Kabai Annamária  
Több éves, elhivatott munkájukat ezúton is köszönjük.
Leköszönő tagjaink búcsúztatását követően az Asszisztensi Szekcióban első ízben került sor a 2024-ben, az Asszisztensi Szekció és az Endoszkópos Szekció által alapított Szepes Attila díj átadására. A díjat Molnár Márta székesfehérvári kolléganő vehette át. Az ünnepélyes átadón jelen volt Szepes Zoltán professzor úr, Vincze Áron professzor úr és Dubrovcsik Zsolt tanár úr is.Szekciónk kiemelten fontosnak tartja, hogy az orvoskollégák ne csak a mindennapi munkában, hanem a tudományos életünkben is aktívan részt vegyenek, ezzel erősítve a multidiszciplináris együttműködést. A közgyűlést követően az újonnan megválasztott vezetőség rövid alakuló ülést tartott, ahol egyeztettük az elérhetőségeket, valamint meghatároztuk a legfontosabb rövid távú feladatokat. Az MGT 67. Nagygyűlését követően ősszel megkezdődött a tényleges szakmai munka. Több alkalommal tartottunk online megbeszéléseket, illetve egy alkalommal személyes jelenléti egyeztetésünk is volt., melyek során strukturáltan meghatároztuk a szekció működéséhez szükséges feladatokat. A vezetőségi tagok között felosztottuk az ország területeit, és mindenki bemutatkozó levelet küldött a kijelölt régiójába. Ezt követően megkezdtük az országban dolgozó endoszkópos asszisztensek létszámának felmérését. Az adatgyűjtés célja, hogy a jelentősen csökkenő asszisztensi létszám problémáját hivatalos formában is jelezhessük az illetékes döntéshozók felé. Kiemelten fontosnak tartjuk hivatásunk népszerűsítését és a fiatal szakdolgozók bevonását. A szekció első, elméleti és gyakorlati elemeket is tartalmazó, pontszerző továbbképző programja 2026 márciusában, a Colon Szekció jubileumi kongresszusán valósult meg Egerszalókon. A visszajelzések alapján egy magas színvonalú, jól szervezett programot sikerült megvalósítanunk, amely különösen a gyakorlati bemutatók révén vált népszerűvé. A képzést az akkreditációs bizottság 15 szabadon választható elméleti ponttal értékelte. Jelenleg az Endoszkópos Asszisztensi Szekció aktívan dolgozik az MGT 68. Nagygyűlésének szakdolgozói programján, azzal a céllal, hogy minden érdeklődési területet lefedő, magas színvonalú tudományos programmal képviseltesse magát. Kiemelten fontosnak tartjuk a kolléganőink díjazását, munkájuk elismerését. Szekciónk egyöntetű döntése alapján a Colon Szekció. valamint az MGT vezetőségének támogatásával az idei évben is átadásra kerül A „Prónay díj „valamint a GEA Alapítványi díj is kiosztásra kerül. Fontos, talán egyedül álló elismerő oklevelet is ki fogunk osztani, jászberényi kolléganőnk 50 éves munkáját fogjuk elismerni .
Bízunk benne, hogy az idei program is – az előző évekhez hasonlóan – nagy érdeklődést vált ki, és tovább erősíti a szakmai közösséget.
Tisztelettel:
Bacskainé Beluzsár Adrienn
elnök
Langhammer Szilvia
titkár
MGT Endoszkópos Asszisztensi Szekció

